Komisjoni otsus,

19. märts 2004,

millega sätestatakse üleminekumeetmed teatavate loomset päritolu saaduste turustamiseks, mis on saadud Tšehhi Vabariigist, Eestist, Küproselt, Lätist, Leedust, Ungarist, Maltalt, Poolast, Sloveeniast või Slovakkiast

(teatavaks tehtud numbri K(2004) 845 all)

(EMPs kohaldatav tekst)

(2004/280/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut, eriti selle artikli 2 lõiget 3,

võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti, eriti selle artiklit 42,

ning arvestades järgmist:

(1) Alates 1. maist 2004 tuleb loomset päritolu saadused, mis on saadud Eestist, Küproselt, Lätist, Leedust, Ungarist, Maltalt, Poolast, Sloveeniast, Slovakkiast ja Tšehhi Vabariigist (uutest liikmesriikidest) turule viia asjakohaseid ühenduse eeskirju järgides, eriti mis käsitlevad ettevõtete struktuuri ja hügieeni ning toodete kontrolli ja tervisemärgistust.

(2) Eelkõige kohaldatakse nende toodete suhtes nõudeid, mis on sätestatud nõukogu 26. juuni 1964. aasta direktiivis 64/433/EMÜ ühendusesisest värske lihaga kauplemist mõjutavate tervishoiuprobleemide kohta, [1] nõukogu 15. veebruari 1971. aasta direktiivis 71/118/EMÜ värske kodulinnulihaga kauplemist mõjutavate tervishoiuprobleemide kohta, [2] nõukogu 21. detsembri 1976. aasta direktiivis 77/99/EMÜ ühendusesisest lihatoodetega kauplemist mõjutavate tervishoiuprobleemide kohta, [3] nõukogu 20. juuni 1989. aasta direktiivis 437/437/EMÜ munatoodete tootmist ja turuleviimist mõjutavate hügieeni- ja tervishoiuküsimuste kohta, [4] nõukogu 22. juuli 1991. aasta direktiivis 91/493/EMÜ, milles sätestatakse kalatoodete tootmise ja turuleviimise tervishoiunõuded, [5] nõukogu 27. november 1990. aasta direktiivis 91/495/EMÜ, mis käsitleb küülikuliha ja tehistingimustes peetavate ulukite liha tootmist ja turuleviimist mõjutavaid terviseohutuse ja loomade terviseohutuse probleeme, [6] nõukogu 16. juuni 1992. aasta direktiivis 92/45/EMÜ tervisekaitse ja loomatervishoiu probleemide kohta seoses looduslike ulukite tapmise ja looduslike ulukite liha turuleviimisega, [7]nõukogu 16. juuni 1992. aasta direktiivis 92/46/EMÜ, millega sätestatakse toorpiima, kuumtöödeldud piima ja piimapõhiste toodete tootmise ja turuleviimise tervishoiueeskirjad, [8] nõukogu 17. detsembri 1992. aasta direktiivis 92/118/EMÜ, millega sätestatakse selliste toodete ühendusesisest kaubandust ja ühendusse importimist reguleerivad loomatervishoiu- ja tervisekaitsenõuded, mille suhtes ei kohaldata direktiivi 89/662/EMÜ A lisa I peatükis ja patogeenide puhul direktiivis 90/425/EMÜ osutatud ühenduse erieeskirjades sätestatud nõudeid, [9] ja nõukogu 14. detsembri 1994. aasta direktiivis 94/65/EÜ, milles sätestatakse hakkliha ja lihavalmististe tootmise ja turuleviimise nõuded. [10]

(3) Teatavad sellised loomsed saadused, mis on saadud uutest liikmesriikidest enne ühinemiskuupäeva, võivad olla laos pärast ühinemiskuupäeva. Need loomsed saadused võivad siiski mitte vastata kõikidele ühenduse veterinaarnõuetele.

(4) Selleks et uutest liikmesriikidest pärit toodete puhul hõlbustada üleminekut praegu kehtivalt süsteemilt ühenduse veterinaariaalaste õigusaktide kohaldamisest tulenevale süsteemile, on asjakohane kehtestada üleminekumeetmed nende toodete turustamise suhtes.

(5) Nende meetmete puhul tuleks arvestada nende loomsete saaduste päritolu ning trükimärgistusega pakendi- ja pakkematerjali ning etiketimaterjali varusid.

(6) Ühinemisakti artiklis 53 sätestatakse, et otsus loetakse uutele liikmesriikidele teatavaks tehtuks nende ühinemisel.

(7) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevat otsust kohaldatakse loomsete saaduste suhtes, mida reguleerivad direktiivid 64/433/EMÜ, 71/118/EMÜ, 77/99/EMÜ, 89/437/EMÜ, 91/493/EMÜ, 91/495/EMÜ, 92/45/EMÜ, 92/46/EMÜ, 92/118/EMÜ ja 94/65/EÜ ning mis on saadud enne 1. maid 2004 Eesti, Küprose, Läti, Leedu, Ungari, Malta, Poola, Sloveenia, Slovakkia ja Tšehhi Vabariigi (uute liikmesriikide) ettevõtetest.

Artikkel 2

1. Artiklis 1 nimetatud tooteid on lubatud turule viia 1. maist kuni 31. detsembrini 2004 selles uues liikmesriigis, kust nad on pärit, tingimusel et nad on varustatud inimtoiduks ettenähtud loomsete saaduste riigimärgiga, mille see uus liikmesriik on kehtestanud enne 1. maid 2004.

2. Liikmesriigid tagavad kooskõlas nõukogu direktiiviga 89/662/EEC [11] ja eriti selle artikliga 3, et lõikes 1 nimetatud saadustega ei toimu liikmesriikide vahelist kauplemist.

Artikkel 3

Erandina artikli 2 lõikest 1lubavad liikmesriigid 1. maist kuni 31. augustini 2004 kauplemist artiklis 1 nimetatud toodetega, mis on saadud ettevõtetest, millel on luba ühendusse eksportida, tingimusel et tooted:

a) on märgistatud ühenduse eksporditervisemärgiga, mis kuulub asjaomastele ettevõtetele;

b) toodetega on kaasas dokument, nagu on sätestatud direktiivides, millele on viidatud artiklis 1, milles asjaomase uue päritoluliikmesriigi pädev ametiasutus tõendab järgmist:

"Toodetud enne 1. maid 2004 kooskõlas komisjoni otsusega 2004/280/EÜ."

Artikkel 4

Valmistrükitud pakkematerjali ja pakendi ning etikettide laovarud, mis kannavad uues päritoluliikmesriigis enne 1. maid 2004 kehtestatud, inimtoiduks ettenähtud loomsete saaduste märki, on lubatud kasutada kuni 31. detsembrini 2004 siseturule viimiseks vastavalt artikli 2 sätetele.

Artikkel 5

Käesolevat direktiivi kohaldatakse 2003. aasta ühinemislepingu jõustumise korral alates selle jõustumise päevast.

Artikkel 6

Käesolev otsus on adresseeritud liikmesriikidele.

Brüssel, 19. märts 2004

Komisjoni nimel

komisjoni liige

David Byrne

[1] EÜT 121, 29.7.1964, lk 2012/64. Direktiivi on viimati muudetud direktiiviga 95/23/EÜ (EÜT L 243, 11.10.1995, lk 7).

[2] EÜT L 55, 8.3.1971, lk 23. Direktiivi on viimati muudetud määrusega (EÜ) nr 807/2003 (ELT L 122, 16.5.2003, lk 36).

[3] EÜT L 26, 31.1.1977, lk 85. Direktiivi on muudetud määrusega (EÜ) nr 807/2003.

[4] EÜT L 212, 22.7.1989, lk 87. Direktiivi on viimati muudetud määrusega (EÜ) nr 806/2003 (ELT L 122, 16.5.2003, lk 1).

[5] EÜT L 268, 24.9.1991, lk 15. Direktiivi on muudetud määrusega (EÜ) nr 806/2003.

[6] EÜT L 268, 24.9.1991, lk 41. Direktiivi on muudetud määrusega (EÜ) nr 806/2003.

[7] EÜT L 268, 14.9.1992, lk 35. Direktiivi on muudetud määrusega (EÜ) nr 806/2003.

[8] EÜT L 268, 14.9.1992, lk 1. Direktiivi on muudetud määrusega (EÜ) nr 806/2003.

[9] EÜT L 62, 15.3.1993, lk 49. Määrust on viimati muudetud komisjoni määrusega (EÜ) nr 445/2004 (ELT L 72, 11.3.2004, lk 60).

[10] EÜT L 368, 31.12.1994, lk 10. Direktiivi on parandatud määrusega (EÜ) nr 806/2003.

[11] EÜT L 395, 30.12.1989, lk 13.

--------------------------------------------------